© Szertics Gergely, 2024

Minden jog fenntartva! Jelen kiadvány sem részben, sem egészben nem másolható, nem sokszorosítható, sem elektronikus, sem mechanikai eljárással. Bárminemű felhasználása csak a kiadó írásos engedélyével történhet.

Partvonal Könyvkiadó, Budapest, 2024

www.partvonal.hu

Felelős kiadó a Partvonal Könyvkiadó ügyvezetője

Felelős szerkesztő: Korentsy Márta

Szerkesztő: Helfrich Judit

Műszaki vezető: Dubecz Adrienn

Borító és illusztrációk: Földi Andrea

Korrektor: Uno Print

ISBN 978 963 609 141 5

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Tartalom

Kedves Olvasó!

1. Kinek, MI-ről, MI-ért?

2. Merre tartunk? – Az intelligens asszisztensek kora

Személyes tanár

Vásárolj helyettem!

Randiasszisztens… vagy randipartner?

Munkahelyi asszisztens

Politikai képviselő

„Egy-két” nyitott kérdés

Befolyásolhatóság

Digitális szuverenitás

Esélyegyenlőség

Minőségbiztosítás

3. Az MI-történetünk

Amit nem árt tudni a mi emberi intelligenciánkról

Amikor azt tanítjuk, amit mi tudunk

Amikor azt tanítjuk, ahogy tanulunk

Amikor azt a tudást használjuk, amit kollektíve létrehoztunk

Saját mintafelismerő „gyors” gondolkodásunk a nyelvben

Hogyan működnek a nagy nyelvmodellek?

Hogy használjuk a nagy nyelvmodelleket?

Hogyan hibáznak a nyelvmodellek?

Miképpen lehet kiküszöbölni a nyelvmodellek hibáit?

Amikor az MI eszközöket használ, és közösségbe szerveződik

A kereső mint külső eszköz használata

Bármely utasítható eszköz használata

Bárki más mint eszköz használata

A testet öltött intelligencia

A sebesség a fontos, nem az állapot

4. Mesterséges, oké. De intelligencia?

Mi az intelligencia?

Barangolás az intelligenciaskálán

Az emberi szintű intelligencia – az általános

Minden, amit mi tudunk?

Általánosságban az intelligenciáról

És amikor már magát is fejleszti…

Miért hívjuk ezt szingularitásnak?

Mi mindenben lehet minket meghaladni?

Öntudatra ébred-e a gép?

Van-e szándék?

5. Mi baj lehet?

Sokféleképp lehet baj

Amikor nem akartunk ártani, de…

Az MI hibáiból fakadó károk

Munkahelyek elvesztése

Manipuláció

Amikor mi akarunk ártani

Kibertámadások és csalások

Fizikai/biológiai támadások

Amikor az MI nem akarja, de…

Amikor az MI akar bántani

6. Egy pohár bor

7. De akkor miért csináljuk?

Fizikális jóllét

Közvetlen kényelem az MI segítségével

Egészségesebb élet

Tudományos fejlődés

Amikor az MI csak olcsóbbá tesz

Mi minden kell ehhez?

Mentális jóllét

A gyógyító figyelem

Tudás másokról

Tudás magamról

Nem vagyok egyedül

Akkor most itt mi a remény?

A Föld jólléte

A közösségek jólléte

Makroszkóp, mikroválasz, gondolatteremtés

8. MI-kor?

A technológiai haladás sebessége

Kurzweil világa és az exponencialitás

Mit mondanak erről a tudósok?

A valóság kijózanító lassúsága

Automatizációs potenciál vs. automatizáció

Egy kis terepgyakorlat

Köztes idők

9. Társadalmi innovációk: a névtelen hősök világa

Miért bízol a gyógyszerben? – Tanulás és/vagy megvédés

Miért tudsz telefonálni egész Európában? – Verseny és/vagy együttműködés

Miért van hétvége? – Társadalmi haszon és/vagy profit

Akkor most mindent szabályozni kellene?

10. Az MI nagy kérdései

Mi lesz a cégekkel?

Egyensúly a jelen és a jövő között

Nem csak a versenytársak felől jön a nyomás

A most épülő immunrendszer

Mi lesz a munkával?

Az automatizációs hatás – amikor kiváltjuk az embereket

A termelékenységi hatás – amikor többletérték jön létre

A vállalkozási hatás – amikor teljesen új értékeket teremtünk

Hogy készítsük fel a gyerekeket?

Tanulás

Tudatosság

Teremtés

Mi lesz a szülőkkel?

11. Te merre tartasz?

Hidd el!

Kezdd el!

Mondd el!

Várd el!

Merülj el!

Engedd el!

Köszönetnyilvánítás

Jegyzetek

Kedves Olvasó!

Ne engedd, hogy a félelem eléd álljon és elvegye a kilátást! – olvassuk a figyelmeztetést néhány oldallal odébb. Értjük az üzenetét, mégis szükségünk van fogódzóra, sorvezetőre vagy egyszerűen egy összefüggő történetre ahhoz, hogy elűzhessük azt a bizonyos érzelmet, és szembenézhessünk – jelen esetben – a mesterséges intelligenciával. Kapaszkodhatunk, persze, egy érthetően elmondott történetbe is arról, mi fán termett és mire (lesz) jó mindaz, ami a szókapcsolat mögött felsejlik.

Jó hírem van. Ez a könyv éppen ilyen kapaszkodót kínál. Tiszta szívvel ajánlom mindenkinek, hogy bízza magát a szerzőre. Szertics Gergely egyszerre tudja és tanítja ezt az „új világot”, ráadásul még született mesélő is.

A szerző célja egyszerű. A félelem helyét vegye át a kíváncsiság. Az idegenkedését a megismerés. A távolságtartásét a kipróbálás. Az előítéletét a tapasztalat. Mindezek érdekében érintésnyi közelségbe hozza azt, amit gyűjtőnéven mesterséges intelligenciaként emlegetünk. Varázstalanítja az ismeretlent, és meg is szelídíti. Mindeközben bennünket arra ösztönöz, hogy használjuk fel, aknázzuk ki, vagyis: állítsuk a szolgálatunkba az MI szupererejét – munkában, tanulásban, szórakozásban, kapcsolattartásban. Teremtsünk vele és általa egy jobb és kényelmesebb életet magunknak és magunk körül. Mindezt források és hivatkozások sora, valamint a befogadást segítő különleges vizuális megjelenítés teszi könnyedén befogadhatóvá és érthetővé.

Szertics Gergely a MI lesz velünk?!-kel feladja a leckét azoknak, akik mindenáron be akarnák sorolni ezt a kötetet valamilyen műfajba. Lehetne üzleti irodalom, tankönyv vagy tanári kézikönyv, esetleg kultúrtörténet. Szerintem mindegyik, de egyik sem. Inkább „is” és inkább „és” is. Nekem például egy tudományosan fantasztikus és egyben fantasztikusan tudományos munka. Ahogyan a címben szereplő MI-t is fordíthatjuk mesterséges intelligenciának, de értelmezhetjük személyes névmásként vagy kérdőszóként. Rajtunk múlik, melyikre tesszük a hangsúlyt.

A tudós kíváncsisága, a kutató alapossága, a tanácsadó segítőkészsége és a lebilincselő mesélő jelmezében íródott ez a könyv. Mindez pedig ötvöződik a felelős ember vágyával, hogy megossza a benne felhalmozódott ismeretet a lehető legszélesebb közönséggel. A vággyal arra, hogy segítse a megértést, válaszoljon a laikusok már megfogalmazott kérdéseire, és biztasson valamennyiünket arra, hogy újabbakat tegyünk fel.

Hallgattam a szerző biztatására, és nem A–Z-ig, vagyis elejétől a végéig haladtam, hanem hol a tartalomjegyzékből kiválasztva az engem leginkább érdeklő témát, hol csak találomra felcsapva itt-ott a kéziratot, merültem el benne.

Bármennyire is a mesterséges intelligencia szerepéről szól ez a könyv, Gergellyel a lehető legemberibb módon – véletlen találkozások láncolata után kapott személyes ajánlás alapján – találkoztunk. A Partvonal Kiadó gondozásában megjelenő sorozat – a Motivációs könyvek Iglódi Csaba ajánlásával1 – híre jutott el hozzá, ezért keresett meg. Az első beszélgetés tizedik percében éreztem, hogy „ebből lesz valami”. Lett is, én pedig büszke vagyok, mert immár a negyedik sorozatelem kerülhet így és általa az olvasók elé. Gergely a legutolsó oldalon említi azt a mondatot, ami közöttünk elhangzott, és amiben egyetértettünk: bármire hajlandóak vagyunk, amivel a gyermekeinknek biztatóbb jövőt adhatunk. Ez a vállalás is sajátja a MI lesz velünk?!-nek, s ezért is ajánlom mai fiataloknak, és azoknak is, akikre már régóta igaz ez a korjelző.

Végül, mielőtt izgalmas olvasást kívánnék, egy utolsó megjegyzés.

Szertics Gergely könyve nem lezár valamit, hanem kinyit. S ha már kiengedtük azt a bizonyos szellemet a palackból, akkor ne visszakényszeríteni akarjuk, hanem okosan állítsuk a szolgálatunkba.

Iglódi Csaba

vezetői tanácsadó,
a Partvonal Kiadó felfedezőpartnere

1. Kinek, MI-ről, MI-ért?

Találkoztál mostanában mesterséges intelligenciával (vagyis MI-vel)? Ez már nem a terminátoros, „mindjárt kiirt bennünket” jellegű sci-fis ködkép. Nem is a régebbről ismert idegesítő chatbotok, amelyek az arcunkba ugrálnak a weboldalakon. A mai MI tényleg megdöbbentő mértékben, élményszinten is intelligens. Ha levetted ezt a könyvet a polcról, jó eséllyel beszélgettél már a ChatGPT-vel, a Geminivel vagy valamelyik másik ilyen alkalmazással. Ez élményszinten más, mint ami eddig volt. Ez tényleg jól válaszol egy csomó dologra, főleg, ha jól kérdezel. Ám az alkalmazási lehetőségeket látva egyre többekben merül fel a kérdés, hogy akkor most valójában hol is tartunk ezzel a mesterséges intelligenciával. Milyen messze van a Terminátor? Mikor veszik el a munkánkat? 2023–2024-ben a ChatGPT-szerű beszélgetőasszisztensek mögötti technológiai áttörés és az alkalmazási lehetőségek a címlapok állandó szereplőjévé tették a mesterséges intelligenciát, és egyben elképesztő zajt is generáltak. Nagyon nehéz átlátni a hétköznapok hírein, és belegondolni, hogy ez akkor igazából mit is jelent számunkra, emberek számára. Mi lesz velünk?

2012 óta foglalkozom MI-vel, 2017 óta tanítom egy frankfurti egyetemen a mesterséges intelligencia üzleti alkalmazásait, 2018–2020-ig a magyar országos Mesterséges Intelligencia Stratégia kidolgozását koordináltam.2 Sokat adtam elő és beszélgettem ezekről a témákról mindenféle célközönséggel. Ha tanítottam vagy előadást tartottam, 2022-ig muszáj volt egy fogalmi elválasztással indítanom a mondandómat. Ugyanis a „mesterséges intelligencia” szókapcsolat hallatán mindenkinek az jutott eszébe először, ahogy a Terminátorban vagy a Mátrixban egy saját szintünkön lévő MI-vel birkózik egy csapat hős ember, hogy megmentsék az emberiséget a kihalástól vagy a leigázástól. Ebben a verzióban az MI már mindent tud, amit mi, csak a nagy birkózás végkifejlete a kérdés. Ehhez képest akartam én arról értekezni, hogy hol tart a mesterséges intelligencia, és kezdtem el olyanokról mesélni, hogy milyen jól működnek az ajánlórendszerek meg a képfelismerők, és hogy bizony mesterséges intelligenciával már előre lehet jelezni, hogy mikor fog elromlani egy vonat. Láttam sokak szemében, akik először hallottak erről a témáról, hogy nem erre számítottak. Próbálják összekapcsolni a fejükben lévő fogalmakat azzal, amiről beszélek…, és nem nagyon megy. Kábé azon morfondírozhattak: „Tényleg ezt hívják mesterséges intelligenciának? Felismert egy cicát egy képen? Aaahaaam… Bravó!” Aztán arra jutottak, hogy leválasztják a korábbi elképzelésüket arról, amit mesélek. Végül is abban is sok érdekes van, és nagyon hasznos információk, csak egyáltalán nem kapcsolódik ahhoz az intelligenciafogalomhoz és borzongási szinthez, amire számítottak. A szünetben többen meg is kérdezték tőlem, szinte bocsánatkérően, hogy: „De akkor ez csak szoftver, igaz? Nem MI.” Vagy: „Akkor ez csak matek, ugye?” Igen, ez bizony tényleg egy szoftver, ami matekozik. De hát ennek is az a neve, hogy „mesterséges intelligencia”. Fogadjuk el, és nézzük meg, miképpen lehet használni a forgalomirányítástól a kampányoptimalizáláson át a növénypermetezésig! Van ott tartalom és érték, bár szó se róla, nem az, amire számítottak. Egy jó hétig tartott megértetni a téma mélységeit ahhoz, hogy újra össze lehessen kötni azt a fogalmat, ami eredetileg a fejekben volt, azzal az állapottal, ahol tartunk: hogy ez tényleg lehet a sci-fis világból ismert mesterségesintelligencia-fogalom kistestvére, és nem csupán nagyzoló átkeresztelés, hogy jobban hangozzon az, amit addig is csináltunk. És akkor visszatért a borzongásélmény: tényleg azon az úton vagyunk, ami ahhoz az általánosan értett mesterséges intelligenciához vezet, csak az még messze van. Messze volt…

2023-ban aztán minden radikálisan megváltozott. A ChatGPT-vel szintet lépett az élmény, amit a mesterséges intelligencia tud adni – tömegekhez érkezett meg a libabőr. Sokan kezdetben rosszul használták, és magukra kerestek rá, majd azt a választ kapták, hogy „a hatvanas években meghalt híres énekes vagy”. Pfff… Ebben mi a nagy durranás? Ez baromság. De legalább ránéztek, és megállapították magukban, hogy a mesterséges intelligencia impresszív, és ügyesen fogalmaz. Mások a locsolóverses irányba indultak el, és jókat nevettek. De voltak, akik beletrafáltak egy-két olyan kérdésbe, amelyben otthonosan mozgott az MI, így jól tudott válaszolni rájuk. Nekik magasabbra szaladt a szemöldökük. És aztán ott voltak azok is, akik bátrabban vagy némi tanulmányozás után olyan utasításokat adtak neki, hogy: „Magyarázd el a vulkán működését egy hatévesnek!” Vagy azt, hogy: „Mostantól egy coach vagy, aki segít nekem tisztázni a célomat a párkapcsolatomban. Folyamatosan kérdezgess, támogass, legyél megerősítő, együttérző, de próbálj terelni nehezebben megfogalmazott kérdések felé is!” Na, belőlük a borzongás, libabőrözés, szemöldökhúzás, áll-leesés teljes spektrumát váltotta ki a technológia. Akik nem találkoztak vele korábban, és volt szerencsém nekem beavatni őket ebbe, azoknak nem azt láttam a szemében, mint korábban, hogy próbálják összekötni a fogalmakat. Sokkal inkább azt, hogy: „Úristen – és egyéb nyomdafestéket nem tűrő hangulatjelzők –, ez már akkor itt van?”

Számtalan ilyen élményem volt 2023–2024-ben. A szünetben a kérdések nem arról szóltak, hogy ez csak egy matekozó szoftver-e. Pedig továbbra is az. Inkább olyanokkal ostromoltak, hogy: „Mikor veszi el a munkámat?” – „Mikor ébred öntudatra?” – „Akkor most mit tanítsak a gyerekeimnek?” Megérkezett. Sokakhoz. Hozzám is teljesen más szinten, mint azelőtt. Személyes lett, nem absztrakt.

Ez a személyességélmény, a sok kérdés inspirálta ezt a könyvet is. Mind az egyetemen, ahol tanítok, mind a céges konzultációs munkáimban, mind az előadásaimon az volt a benyomásom, hogy most erről nagyon kell beszélni: elhelyezni magunkat ennek az új jelenségnek a viszonylatában, megtalálni a céljainkat, nevet adni a félelmeinknek, jobban átlátni azt, hogy mi is fog akkor történni, amikor az MI napi szinten itt lesz velünk… Mert ezt már nem fedi a távoli jövő jótékony homálya. A mesterséges intelligencia a belátható jövőt formáló meghatározó erő lett. Mivel élményszinten megérkezett, rengeteg kérdés van bennünk, rengeteg, sci-fikből hozott feltevés aktiválódott, rengeteg szorongás munkál. Nekünk, akik ezzel foglalkozunk, is zsong a fejünk, és próbáljuk felfogni, hogy egy-egy újonnan bejelentett áttörés mit is jelent. Legtöbbször inkább én is a „nem nézek oda, majd később” stratégiával védekezem a túltelítődés ellen. Szerintem nem is lehet másként, felfoghatatlan a sebesség, amelybe most kapcsoltunk. De muszáj foglalkozni a problémával, hiszen ott dörömböl az agyunk hátsó részében – jogosan –, és mindent alapjaiban fog megrengetni.

Az MI tehát számtalan kérdést, félelmet vet fel, de sokszor úgy érzem, hogy rossz dolgoktól félünk. Olyanoktól tartunk, és emiatt olyasmikkel foglalkozunk, amik bekövetkezésének nagyon pici a valószínűsége, ráadásul egyéni szinten csekély ráhatásunk van, és ez sokszor meggátolja, hogy azokkal a dolgokkal foglalkozzunk, amikre viszont lehetne hatásunk. Ez a könyv egy kicsit ezt szeretné visszabillenteni. Az a célom vele, hogy aki elolvassa, képbe kerüljön, mit is jelent mindaz, ami történik az MI-vel, mi következik ebből reálisan ránk nézve, milyen távon miféle egyéb áttörések várhatók. Rengeteg területen kell kibogoznunk dolgokat. De legalább már használhatunk hozzá mesterséges intelligenciát…

Amellett, hogy arctalan, rosszul megragadott dolgoktól félünk az MI kapcsán, 2023-ban lett egy másik élményem is: egyelőre nem jutottunk el oda, hogy reálisan reménykedjünk. Vannak a hurráoptimisták, akik a „sci-fiben élünk” adrenalindús technológiai borzongásával várják a jövőt. Aztán vannak a szervezeti vezetők, akik elképesztő hatékonyságjavítási vagy új szolgáltatási lehetőségek kialakítását látják a mesterséges intelligenciában, és mihamarabb forintokra szeretnék váltani, különben a konkurencia megelőzi őket. Meg persze vannak a filozófusok, akik távolságtartóan próbálják elképzelni, hogy milyen is lesz egy nálunk magasabb szintű képességekkel rendelkező intelligencia. De talán az MI felfoghatatlanságából fakadó félelmetessége a leginkább domináns élményünk. Úgyhogy azt hiszem, mindenki, aki találkozott vele, volt már hurráoptimista, szervezeti vezető és filozófus is, bennem is folyamatosan cserélődnek ezek a szerepkörök. Ám közben kell arról is gondolkodni, hogy végül is mit remélhetünk ettől. Milyen világot hozhat, milyen lehetőségeket jelent? Milyen életünk lehet, ha a kockázatokat sikerül minimalizálni, és tudjuk élvezni a mesterséges intelligencia hozadékait? Mi az, ami felé tartunk, tarthatunk, mi lehet benne értékes, motiváló nekünk is, és a gyerekeinknek is?

Bevallom, azt hiszem, nekem ez utóbbi adja a legerősebb motivációt az írásra. Van két fiam. Marci idén hároméves, Benji még csak fél. Majdnem biztos vagyok abban, hogy ha ők nem lennének, akkor az agyam egyszerűen kizárná a hosszú táv fogalmát. Mindannyiunkat megleptek a 2023-as, 2024-es év áttörései tartalmilag is, de főleg a sebesség, amellyel robogunk. A racionális mondás az, hogy fogalmunk sincs róla, mi lesz öt-tíz év múlva, nemhogy tizenöt-húsz múlva… 2022-ben még 2023-at sem találtuk el jól! Úgyhogy igyekezzünk felfogni legalább azt, ami történik, ez is igen dicséretes teljesítmény jelenleg… Csakhogy a fiaim tizenöt-húsz év múlva lesznek fiatal felnőttek. A mai világunkból nézve akkoriban lépnek majd be a felsőoktatásba. Úgyhogy muszáj gondolkodni az MI-ről akkor is, ha a fejlődés sebessége miatt lehetetlennek tűnik. Illetve szerintem a hátteremmel nekem kötelességem eltöprengenem azon is, hogy mit tudok reálisan remélni számukra, mi felé haladunk. Persze minimálisra akarjuk csökkenteni mindazt a kockázatot, amit a mesterséges intelligencia hordoz, de szeretnénk a legtöbbet kihozni abból, amit az MI-támogatott jövőből lehet. Én a fiaimnak tartozom ezzel elsősorban. Természetesen az országos MI-stratégia-alakítási tevékenységemmel a honfitársaimnak is, az egyetemi oktatással a diákjaimnak is, de mindenekelőtt mégiscsak a fiaimnak.

Szóval ez a könyv nem az MI-ről fog szólni, hanem rólunk, emberekről. Arról, amit értünk az MI-ből, az intelligenciából, és a félelmeinkről, a reményeinkről, amelyeket most el tudunk képzelni, és amelyeket már egy év múlva is biztosan újra kell majd fogalmazni. És persze szólni fog rólam. Az életutamon keresztül megszerzett perspektívámról, ami számomra nagyon gazdagon megmutatta az MI sok-sok tulajdonságát, ugyanakkor eléggé korlátos is, hiszen mindent csak az én utamból következően mutat, az én korlátolt intelligenciám és tudásom szintjén. Nem akarom lebecsülni magam, nem vagyok buta ember. De a saját intelligenciánk korlátainak az elfogadása az egyik kulcstényező a mesterséges intelligencia igazi potenciáljainak a jobb megértéséhez és a perspektívák megsejtéséhez.

Hogy mire számíts ettől a könyvtől? A téma szélességét fogom körbejárni veled, azt feltételezve, hogy nem ilyen területen dolgozó szakember vagy, hanem lelkes érdeklődő, aki úgy gondolja, hogy az MI jelentősen fogja befolyásolni a jövőnket, ezért szeretnéd érteni, hogy mi folyik itt.

Rögtön belecsapunk a közepébe egy olyan körképpel, amely megmutatja, hogyan is fog kinézni a fejlett virtuális asszisztensek kora (2. fejezet). Ez részben már itt van, részben a nagyon közeli jövő, mégis radikális változásokkal fog járni. Az a célom vele, hogy közel hozzam mind a lehetőségeket, mind azt az ezernyi és ezerféle dilemmát, amit felvet, ami miatt érdemes megérteni a mélyét és a szélességét is az MI társadalmi hatásainak. Aztán a 3. fejezetben következik egy kis technológiai alapozás, hogy ha akarod, érthesd, nagyjából mit is csinálnak ezek a gépi tanuló és mélytanuló rendszerek, különös tekintettel arra, hogy mit csinálnak az új nyelvmodellek. Szerintem hasznos lehorgonyozni a valóságba ezeket az őrülten magasröptű gondolatokat, amelyek felé majd haladunk. Én azt tapasztalom, hogy ha jobban értjük, akkor kevésbé lesz félelmetes, sokkal inkább egy új technológiának látjuk a sok közül, amiket már használunk. Innen megyünk tovább oda a 4. fejezetben, hogy megértsük, a valóság, és nem a sci-fik talaján állva merre fejlődik ez a technológia, mit is jelent az emberi szintű vagy annál magasabb rendű intelligenciák működése. Aztán két nagy fejezetben (5. és 7.) megnézzük, hogy ez mit is jelent ránk, emberekre nézve. Végigjárjuk, hogy milyen kockázatok és félelmek vannak az MI-vel kapcsolatban (5. fejezet) a munkahelyek elveszítésétől a terminátoros jövőképek realitásáig. Mindenhol igyekszem megmutatni azt is, hogy mennyire érdemes félni ettől, és mi mindent teszünk globálisan azért, hogy csökkentsük ezeket a kockázatokat. Fontos szembenéznünk ezekkel, hogy tehessünk ellenük, de fontos az is, hogy ne csak bénultságként éljük meg a szembenézést, hanem legyenek hozzá fogalmaink és irányaink, hogy mit tudunk tenni a saját és a gyerekeink jövőjéért. Ha ezen túl vagyunk, és elengedtük (6. fejezet), akkor bízom benne, hogy neked is kedved lesz azt is körbejárni, hogy milyen hasznokat hozhat, ha legalább annyira őszintén belenézünk a pozitív lehetőségekbe, mint amennyire a félelmekbe (7. fejezet). Mert itt is sok minden van az egészségünk fejlesztésétől a környezetünk megóvásán át a társadalmi problémák kezeléséig.

Így már lesz egy körképünk arról, hogy MI várhat ránk. A 8. fejezetben azt nézzük meg, hogy a különböző szereplők szerint milyen időtávon érünk el az egyes mérföldkövekhez az MI-technológiában, és hogyan gondolkodjunk ezek társadalmunkba való beépülésének időbeli perspektívájáról. A 9. fejezetben azt mutatom be, hogy emberiségként azért birkóztunk már meg súlyos dolgokkal. Az MI-vel való birkózás kétségtelenül nehéz ügy, de sok korábbi tapasztalatra építhetünk, amely megugorhatatlannak tűnt akkor, amikor benne voltunk.

A 10–11. fejezetek összefoglaló jellegűek. A 10. fejezetben keresztben megyek végig a nagy kérdéseken, hogy akkor most mi lesz a cégekkel, mi lesz a munkával, és mit tanítsunk a gyerekeinknek. Mind spekulációk, de megalapozottabbak, mintha csak egy sör mellett beszélgetnénk róla. A 11. fejezetben pedig az egyes ember szempontjából járom körül, hogy mit tehetsz, ha történetesen nem te vagy a Google vagy az OpenAI CEO-ja. Mert szerintem most jön az a szakasz, amelyben sok apró cselekvésen fog múlni, hogy társadalmi értelemben merre megyünk ezzel a technológiával.

A lábjegyzetekben találod azokat a kis kitekintéseket, amelyeket érdekes lehet megnézned, hogyha nem csak nekem akarsz hinni. A legtöbbjük angol nyelvű cikk vagy videó. Ha esetleg nem vagy jó angolból, akkor ne feledd, a legtöbb internetböngészőben (például a Chrome-ban) beépített fordító van. Ha pedig YouTube-videót nézel, akkor bekapcsolhatod a feliratozást, és beállíthatod, hogy automatikusan fordítsa magyarra a szöveget. Nem tökéletes, de tökéletesen követhető. Ha bepötyögni sem szeretnéd a linkeket, akkor javaslom, hogy a telefonod kameráját irányítsd rá a szövegre, nagy valószínűséggel fel fogja ajánlani, hogy beszkennelje-e. Akkor átalakítja neked a képet szöveggé, és rögtön egy kattintható linket kapsz, amit a telefonodon megnézhetsz. Ha már MI-ről szól a könyv, használjuk!

Ha ennél több irodalmat vagy inkább digitálisan kattintható linkeket szeretnél, akkor látogass el a www.mileszvelunk.hu weboldalra, ahova a segítőimmel kigyűjtöttük az összes lábjegyzetet, és azokat az irodalmakat, háttéranyagokat is, amelyekre hivatkozunk. Nem mertük belerakni őket a könyvbe, mert fél éven belül elévülnek, a weboldalon pedig negyedévente frissíteni tudjuk őket.

A könyvet nem az MI, hanem én írtam. Sokat használtam a ChatGPT-t kutatásokra, átgondolásokra, de a szövegben szereplő karaktereket egyesével ütögettem le a hús-vér ujjacskáimmal. Ugyanakkor azért hagytunk egy kis teret az MI-nek is, hogy megmutassa magát: a fejezetnyitó képeket a mesterséges intelligencia készítette. Amikor végleges lett a kézirat, fejezetről fejezetre beadtam a ChatGPT-nek a könyv tartalmát, és megkértem, hogy írjon egy olyan instrukciót, amely egy grafikus számára megfogalmazza, mivel illusztrálja az adott fejezetet. Ezt a leírást aztán visszaadtam az MI-nek, mondván: akkor most te vagy a grafikus, készítsd el az illusztrációkat a szöveg alapján. Végül a kapott fejezetkezdő képeket a kiadó művészeti vezetőjével finomítottuk és letisztáztuk.

Én olyan vagyok, aki általában tisztelem a könyveket, és emiatt nem nagyon szeretek bennük átlapozni részeket, vagy előre elolvasni. Ha te is ilyen vagy, akkor hadd adjak kifejezetten engedélyt arra, hogy tetszőlegesen beleolvass. Talán néhány fokozat hiányzik majd a megértésből, de mindegyik témában hihetetlen mély tartalom van. Az a célom, hogy hasznos legyen számodra a könyv, és élvezettel forgasd, megtaláld benne azokat a részeket, amelyekből szívesen viszel magaddal gondolatokat a hétköznapjaidba. Számomra hihetetlen izgalmas utazás volt strukturáltan összeszedni ezt a sok darabot, amiből áll az, hogy MI lesz velünk. Remélem, a munkám téged is inspirál majd arra, hogy akár az MI segítségével formáld a saját jövőd, akár részt vegyél abban, hogy közösen formáljuk azt a jövőt, amelyben az MI meghatározó erő lesz. Jó utazást nekünk!

Felhasznált betűtípusok

Jost – SIL Open Font License

Noto Emoji – SIL Open Font License

Noto Serif – Apache License 2.0

Source Serif 4 – SIL Open Font License